# Vicco (cantant)

Vicco (Tiana, 10 de març de 1995), nom artístic de Victòria Riba Muns, és una cantant, compositora i productora musical catalana.

## Trajectòria

Durant la infantesa, es va fer palesa la vocació musical de Vicco en aprendre a tocar el piano i a compondre-hi amb solament 9 anys. Va afavorir-ho el fet de créixer en un ambient molt sensibilitzat: la mare cantava quan era jove i el pare tocava el baix elèctric no professionalment. Tots dos van motivar l'exploració d'aquesta disciplina sobretot en els viatges familiars. A 11 anys, la nena va incursionar en el cant i en aquesta etapa la va marcar especialment la cançó What you're made of de Lucie Silvas. A 15 anys, va provar de combinar piano i veu per primera vegada.
Va debutar en el món musical a 19 anys. Abans de ser solista, conformava junt amb les seves germanes el grup de música Carpanta, que cantava en celebracions i compartia les lletres per xarxes socials.
Ha participat dos cops en els discs de la Marató de TV3: el primer va ser al piano amb «Que boig el món», en Carles Gómez de Lexu's de vocalista, l'any 2014; el segon va ser en la cançó «Llum de la vida» amb Mariona Castillo i el Cor Jove de l'Orfeó Català el 2019.
El 26 d'octubre del 2022, se'n va anunciar la participació en el Benidorm Fest 2023, celebrat per a seleccionar la candidatura representant d'Espanya al Festival de la Cançó d'Eurovisió d'aquell any. Va rebre força suport en la semifinal i es va classificar per a la final com la segona candidatura amb més punts de la nit. Dels quatre catalans que van concursar-hi va ser l'única finalista. A més, la seva proposta Nochentera era la cançó més escoltada a Spotify de totes les de l'edició: aleshores ja hi comptava amb més d'un milió i mig de reproduccions, a banda de ser la més cercada a Shazam i la més utilitzada a TikTok. Així doncs, l'Ajuntament de Tiana va organitzar el visionatge de la final en directe a la Sala Albéñiz, del mateix municipi. Al capdavall, però, va resultar tercera amb 129 punts en la gala, precedida solament per Blanca Paloma i Agoney.

## Vida personal

És cosina segona del cantant Edu Esteve. Surt amb l'artista multidisciplinar valenciana Sazza des d'almenys el 2022 i viuen juntes a Madrid.

## Discografia
### EP

* No Me Atrevo (2020)

### Senzills

* «Por las calles» (2020) (amb Adrià Salas)
* «Un trago de ti» (2020) (amb Suu)
* «Con mucho gusto» (2020) (amb Bejo i Choclock)
* «TEDM» (2020)
* «Quédate» (2021)
* «Puedes contar conmigo» (2021)
* «Autocine» (2021) (amb Emlan)
* «Memoria de Pez» (2022)
* «Nochentera» (2022)
* «Me Muero x Ti» (2023)

### Com a artista convidada

* «Crema La Pista» (2020) (Siderland amb Vicco i Feze)
* «Café - Remix» (2021) (Agustin Herrera amb Vicco)

### Versions

* «Nit vuitantera» (2023) (versió de Nochentera en català sorgida arran d'una improvisació d'Oriol Plana de Siderland i Vicco)
* «Nit vuitantera» (2023) (versió de Nochentera en català sorgida arran de la Marató 2023 i interpretada per Siderland i Vicco)

## Referències

* ↑ Domènech, Albert. «La nit de Vicco». La Vanguardia, 28-01-2023. [Consulta: 5 febrer 2023].
* ↑ Vila, Arnau. «La sorpresa de Vicco abans del 'Benidorm Fest': preciós regal i missatge en català». Principal.cat, 02-02-2023. [Consulta: 5 febrer 2023].
* 1 2 Sebastià, Josep M. «Una catalana a la gran final del Benidorm Fest d’aquesta nit». El Món, 04-02-2023. [Consulta: 5 febrer 2023].
* ↑ «Palance, Lexu's i Victòria Riba a La Marató». CCMA, 11-11-2019. [Consulta: 24 febrer 2023].
* ↑ «"Llum de la vida", per Victòria Riba, Mariona Castillo i el Cor Jove de l'Orfeó Català». CCMA, 11-11-2019. [Consulta: 24 febrer 2023].
* ↑ «Agoney, Alfred García, Meler y Alice Wonder, entre los aspirantes para el 'Benidorm Fest 2023'» (en castellà). , 08-09-2020 [Consulta: 26 octubre 2022].
* 1 2 Comas, Cugat. «Del Maresme a Eurovisió: el somni de Vicco a punt de fer-se realitat». Capgròs, 03-02-2023. [Consulta: 5 febrer 2023].
* ↑ «Vicco, l’única catalana a la final del Benidorm Fest». La Ciutat, 03-02-2023. [Consulta: 5 febrer 2023].
* ↑ Ramos, Jordi. «Vicco, de telonera d'Alejandro Sanz al Benidorm Fest: “La meva actuació no serà normal”». RAC1, 02-02-2023. [Consulta: 5 febrer 2023].
* ↑ «Blanca Paloma gana el Benidorm Fest y representará a España en Eurovisión con su flamenco» (en castellà). Público, 05-02-2023. [Consulta: 5 febrer 2023].
* ↑ Palés, Alejandra; Labró Vila, Maria. «On són la Mariona, l’Edu i el Triquell un any després d’‘Eufòria’?». Ara, 09-03-2023. Arxivat de l'original el 10 març 2023. [Consulta: 25 abril 2023].
* ↑ Torrecilla, Andrea. «Conoce a la novia de Vicco, la cantante de 'Nochentera', que también se presentó al 'Benidorm Fest'» (en castellà). ¡Hola!, 18-02-2023. [Consulta: 17 maig 2023].
* ↑ «Vicco sedueix Vicenç Martí amb la 'Nit vuitantera'». RAC 1, 20-02-2023. [Consulta: 24 abril 2023].
* ↑ «Nit Vuitantera (Nochentera) - Vicco i Siderland». Sound Bytes, 13-12-2023. [Consulta: 5 gener 2024].